
Milton snuste inn lukten av halm og noen mindre behagelige lukter før han åpnet øynene. Han var forvirret, og det sved og klødde forferdelig i nesen. Han lå på myk halm i et rom med steinvegger. Fluene surret i taket. Da han og Iona hadde fulgt Røyskatten og FØNIKS-mennene inn i tidsportalen i Danmark, hadde han forventet å vende hjem til tryggheten i Irland. Han hadde trodd han ville komme tilbake til engen der det hele begynte, der han og klassen hadde vært på skoletur. Men akkurat nå var han ganske sikker på at dette var noe helt annet. Ved siden av ham våknet Iona. Hun gned seg i øynene og satte seg opp, før hun plukket noen strå ut av det lange, brune håret. Milton strøk hånden gjennom sin egen blonde manke, glattet på det så godt han kunne, og børstet av seg strå. En uventet lyd fikk dem begge til å snu på hodet. En liten grisunge kom bort og snuste på Miltons føtter før den hylte og forsvant bak en høyball. Da Milton og Iona lente seg frem, fikk de se åtte små grisunger.

– Å, så søte! utbrøt Iona.

– Ja, veldig søte, sa Milton. – Men hvorfor er vi her, i en grisebinge?

Tross skuffelsen var han glad for at Iona var her sammen med ham. Hun var bestevennen hans. De gikk i samme klasse, i åttende, men tilhørte ulike forbund som kunne reise i tid. Til å begynne med hadde disse forbundene vært fiender, men den siste tiden hadde de stått samlet. Etter at det skjedde, hadde Milton og Iona trodd at tidsreiser ikke lenger var mulig, men det viste seg å ikke stemme. Røyskatten, som hadde vært læreren deres, var tilbake. Og han måtte ha funnet en ravnring som man kunne reise i tid med. Røyskatten hadde dessuten alliert seg med et annet forbund: FØNIKS. De ønsket å skape et nytt rike, et FØNIKS-rike, og underlegge seg hele verden. Tanken var å ensrette alle mennesker og utslette den frie viljen. Milton og Iona hadde bare så vidt klart å stoppe dem så langt.

Et sint grynt fikk dem til å rykke til, og begge spratt på beina. Bak dem sto en stor purke, og hun virket ikke særlig fornøyd med at de hadde invadert bingen. Lydene hennes og de ville øynene viste at hun trodde Milton og Iona var en trussel mot grisungene.

– Hjelp! gispet Milton.

De løp mot utgangen og rakk akkurat å kaste seg ut og lukke før purka dundret mot døren. Noen lo bak dem, og da de snudde seg, fikk de se en jente med knallrødt hår og masse fregner i et vennlig ansikt. Hun var noen år yngre enn dem, og blikket hennes gled fra Milton til Iona.

– Jeg vet ikke hvordan dere havnet der inne, men dere må være gale som forstyrrer en purke som nettopp har fått unger, i hvert fall hun der, sa hun. – Hvis dere trenger et sted å sove, er høyloftet sannsynligvis et bedre sted. Jeg heter forresten Liesel.

– Hvor er vi? spurte Iona, etter at hun og Milton hadde presentert seg for jenta.

– I et fjøs … sa Liesel nølende.

– Jo, men hvor? Og når? Milton så seg rundt etter ledetråder.

Han hørte at jenta snakket tysk, så han forsto at de var tilbake i Tyskland.

– Vi er i Oranienburg. Og når? For et merkelig spørsmål. Datoen er 9. mars.

– Hvilket år? sa Iona.

– 1945 … svarte Liesel og hevet øyenbrynene.

– Altså har vi reist halvannet år fremover, hvisket Iona. – Og vi er tilbake i Tyskland, i det samme området vi var i før vi kom til Danmark?

– Ja, det virker ikke noe bedre, sa Milton.

– Jeg tror dere trenger noe å spise, sa Liesel. – Dere virker faktisk litt svimle. Har dere lyst til å bli med?

Milton smilte. Han takket ikke nei til mat. Iona nikket.

– Så snilt, sa hun.

– Det begynner å bli litt magert i spiskammerset nå før vi kan høste igjen, forklarte Liesel. – Men familien min er opptatt av å dele på det vi har, spesielt når vi får gjester.

De fulgte etter henne ut av bygningen og gikk rundt hushjørnet inn i et bindingsverkshus ved siden av fjøset. På kjøkkenet kom en hund luntende, men siden den verken knurret eller bjeffet, bøyde Iona seg og klappet den. Milton gjorde også et forsøk på å stryke den myke pelsen, men stoppet da han fikk et så kraftig nyseanfall at det føltes som om nesen hans skulle falle av. Han ble minnet på pelsallergien sin og tok et skritt tilbake. I stedet så han ut av vinduet. Der hadde våren kommet. Gården var omgitt av enger, og det virket som om det grønne var i ferd med å bryte gjennom overalt etter vinteren. Det ga ham en følelse av frihet. Milton likte tanken på å så og høste. I Irland hadde han skapt sin egen hage, der han hadde sådd gresskar og gulrøtter i skogen ved hytta si. Da hadde han tenkt at maten kunne brukes hvis det ble krig eller noe. Lite ante han da at han skulle komme til å oppleve krig på nært hold.

– Som sagt pleier vi å hjelpe dem vi kan, sa Liesel. – Men vi får ikke mange gjester lenger. Det er på grunn av krigen, og jeg håper inderlig at den snart tar slutt.

Hun tidde og trakk pusten. – Arbeidsleiren som ligger like ved, er spesielt skremmende.

– Hvilken av dem? spurte Iona. – Mener du Sachsenhausen?

Liesel åpnet spiskammerset på kjøkkenet og tok ut en stor ost pakket i et klede. Hun plasserte den på kjøkkenbordet ved siden av et mørkt brød.

– Ja, jeg har sett at de har begynt å flytte fanger derfra nå, men jeg vet ikke hvor de skal.

Milton og Iona sendte hverandre et langt blikk, og Milton forsto at de hadde tenkt på det samme. Det var neppe tilfeldig at han og Iona var her, i Sachsenhausen igjen, og på akkurat dette tidspunktet. De måtte finne FØNIKS-mennene og Røyskatten! Uansett hva de tre mennene planla, måtte de stoppes. Da Milton og Iona forlot Tyskland, hadde Milton fått en følelse av at det FØNIKS-forbundet hadde startet, ikke var over. Og planene til FØNIKS-mennene og Røyskatten hadde nok noe med fangene å gjøre denne gangen også.

Straks Milton og Iona var ferdige med måltidet, takket de Liesel for gjestfriheten og forlot gården.

cappelendamm-logo-t.png
CAPPELEN DAMM









rose180-t.png





orn-element.jpg





